DTC เปิดร้านอาหารเพื่อสุขภาพ “เรียลฟู้ดส์” เล็งขยายไปตปท.ผ่านโรงแรมในเครือ
DTC เปิดร้านอาหารเพื่อสุขภาพ "เรียลฟู้ดส์" เล็งขยายไปตปท.ผ่านโรงแรมในเครือ
DTC เปิดร้านอาหารเพื่อสุขภาพ "เรียลฟู้ดส์" เล็งขยายไปตปท.ผ่านโรงแรมในเครือ
6 พ.ย. 2562

บริษัท ดุสิตธานี จำกัด (มหาชน) หรือ DTC ระบุว่า บริษัท ดุสิตฟู้ดส์ จำกัด ซึ่งเป็นบริษัทย่อยของบริษัทเข้าร่วมลงทุนในสัดส่วน 51:49 กับกลุ่มเรียล ฟู้ดส์ (Real Foods Group) ของแอฟริกาใต้ จัดตั้งบริษัท ดุสิต เรียล ฟู้ดส์ จำกัด ที่จะนำร้านอาหารแนวสุขภาพแบรนด์ยอดนิยมอย่าง Kauai (คาวายอิ) จากแอฟริกาใต้ขยายสู่ภูมิภาคเอเชียตะวันออกเฉียงใต้ภายใต้ชื่อ “เรียล ฟู้ดส์” โดยเปิดตัวให้บริการสาขาแรกในประเทศไทย เมื่อวันที่ 17 ต.ค.ที่เวอร์จิน แอคทีฟ ฟิตเนส คลับ 101
โดย นายเจตน์ โศภิษฐ์พงศธร กรรมการผู้จัดการ บริษัท ดุสิต ฟู้ดส์ จำกัด เปิดเผยว่า ความร่วมมือในครั้งนี้ เกิดขึ้นจากความมุ่งมั่นของบริษัทฯ ที่มีนโยบายในการผลิตอาหารเพื่อสุขภาพ (Healthy) โดยเน้นผลิตภัณฑ์ที่มาจากธรรมชาติ (Natural) ผลิตภัณฑ์ที่ปลอดสารเคมี (Organic) และผลิตภัณฑ์ที่สนับสนุนเกษตรกรและชุมชนพื้นถิ่น (Supporting farmers and local communities)
ทั้งนี้ที่ผ่านมา ดุสิต ฟู้ดส์ ได้เข้าลงทุนในโรงงานผลิตอาหารส่วนต้นน้ำผ่านบริษัท เอ็นอาร์ อินสแตนท์ โปรดิวซ์ จำกัด (NRF) นอกจากนี้ ยังมีแบรนด์ของไทยที่เน้นวัตถุดิบจากธรรมชาติและปลอดสารเคมี ดังนั้น การผนึกความร่วมมือกับกลุ่มเรียล ฟู้ดส์ แอฟริกาใต้ ในการเปิดร้านอาหารเพื่อสุขภาพแบรนด์ “เรียล ฟู้ดส์” ในเวอร์จิน แอคทีฟ ฟิตเนส จึงเป็นการตอบโจทย์อาหารเพื่อสุขภาพ (Healthy) เพื่อคนรักสุขภาพอย่างแท้จริง
“ดุสิต ฟู้ดส์ ได้พันธมิตรที่เข้มแข็งอย่างกลุ่มเรียล ฟู้ดส์ ซึ่งมีประสบการณ์และความชำนาญเกี่ยวกับอาหารเพื่อสุขภาพมาอย่างยาวนาน ขณะที่ เวอร์จิน แอคทีฟ ซึ่งเป็นผู้บริหารเวอร์จิน ฟิตเนสในประเทศไทยมีความโดดเด่นด้านการออกกำลังกายสำหรับคนรักสุขภาพเช่นกัน ส่วนดุสิต ฟู้ดส์ เรามีไลฟ์สไตล์ด้านอาหารที่ชัดเจน ดังนั้น จึงเชื่อว่า ความร่วมมือดังกล่าวจะสร้างแบรนด์ของดุสิต ฟู้ดส์ ให้แข็งแกร่ง และเป็นที่รู้จักในวงกว้างมากขึ้น” นายเจตน์ กล่าว
ทั้งนี้ อาหารเพื่อสุขภาพภายใต้แบรนด์ Kauai ก่อตั้งขึ้นโดยกลุ่มเรียล ฟู้ดส์ เมื่อ 23 ปีที่แล้ว โดยให้บริการอาหารเพื่อสุขภาพปีละ 7.3 ล้านมื้อใน 164 สาขาทั่วแอฟริกาใต้และเนเธอร์แลนด์ แบรนด์ดังกล่าวได้สร้างตัวเองในฐานะผู้นำนวัตกรรมด้านสุขภาพด้วยเมนูสมูทตี้ สลัด และอื่นๆ อีกมากกว่า 100 รายการ รวมถึงการเลือกวัตถุดิบที่ใช้ในการทำอาหารและเครื่องดื่มที่มีคุณค่าทางโภชนาการด้วยความมุ่งมั่นที่จะนำเสนอทางเลือกในการบริโภคอาหารเพื่อสุขภาพอย่างสะดวกสบาย พร้อมๆ กับสร้างการเติบโตของธุรกิจอาหารเพื่อสุขภาพอย่างยั่งยืน
โดยสาขาแรกในประเทศไทยจะใช้ชื่อแบรนด์ “เรียล ฟู้ดส์” ตั้งอยู่ที่เวอร์จิน แอคทีฟ ฟิตเนส คลับ 101 ซึ่งอยู่ภายในโครงการ ทรู ดิจิทัล พาร์ค 101 บนถนนสุขุมวิท และยังมีแผนการที่จะวางจำหน่ายสินค้าในอีก 6 สาขา ของเวอร์จิน แอคทีฟ พร้อมมองหาโอกาสในการขยายสาขาไปยังพื้นที่ค้าปลีกอื่นๆ เพื่อตอบโจทย์ลูกค้าให้สามารถเข้าถึงอาหารที่ดี มีประโยชน์กับสุขภาพและสะดวก โดยประมาณ 30% ของเมนูได้รับการปรับเปลี่ยนเพื่อตอบสนองรสนิยมของคนไทย รวมถึงยังมีการเพิ่มรายการใหม่ เช่น สลัดโซบะ สมูทตี้ชาเขียวมัทฉะ ลาเต้เย็น ชานมไทย กาแฟเย็น ขณะเมนูหลักและเป็นเมนูเริ่มต้นของ Kauai เช่น Princess Wrap และ Strawberry Stinger ก็จะนำมาวางจำหน่ายใน “เรียล ฟู้ดส์” ประเทศไทยด้วย
“พฤติกรรมการบริโภคทั่วโลกเกิดการเปลี่ยนแปลงครั้งใหญ่ เนื่องจากผู้บริโภคมองหาทางเลือกอาหารเพื่อสุขภาพที่เป็นธรรมชาติ โดยที่ราคาต้องไม่สูงเกินไป และผู้บริโภคต้องได้รับความสะดวกสบาย ซึ่งเราเชื่อว่า “เรียล ฟู้ดส์” จะตอบสนองความต้องการของผู้บริโภคได้เป็นอย่างดี โดยจะสร้างความแตกต่างจากร้านขายอาหารเพื่อสุขภาพและผู้ผลิตอื่นๆ ในตลาดไทย ด้วยการนำเสนอรายการเมนูที่มีความรับผิดชอบต่อสุขภาพของผู้บริโภค ครอบคลุมถึงอาหารมังสวิรัติ”
ทั้งนี้ นอกจากการทำตลาดในประเทศไทยแล้ว ดุสิต ฟู้ดส์ ยังได้รับสิทธิเป็นมาสเตอร์แฟรนไชส์หลักของ “เรียล ฟู้ดส์” ในการขยายสาขาในเอเชียตะวันออกเฉียงใต้และออสเตรเลีย โดยมีเป้าหมายที่จะขยายตลาดไปยังต่างประเทศ ผ่านเครือข่ายโรงแรมและรีสอร์ทในเครือ เพื่อแนะนำ “เรียล ฟู้ดส์” ในตลาดใหม่ๆ ทั่วโลกอีกด้วย